KOMISIJAS ĪSTENOŠANAS REGULA (ES) 2021/405

(2021. gada 24. marts),

ar ko nosaka tādu trešo valstu vai to reģionu sarakstus, no kurām saskaņā ar Eiropas Parlamenta un Padomes Regulu (ES) 2017/625 atļauts Savienībā ievest noteiktus dzīvniekus un preces, kuri paredzēti lietošanai pārtikā

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

Eiropas Parlamenta un Padomes Regula (ES) 2017/625 (2017. gada 15. marts) par oficiālajām kontrolēm un citām oficiālajām darbībām, kuras veic, lai nodrošinātu, ka tiek piemēroti pārtikas un barības aprites tiesību akti, noteikumi par dzīvnieku veselību un labturību, augu veselību un augu aizsardzības līdzekļiem, un ar ko groza Eiropas Parlamenta un Padomes Regulas (EK) Nr. 999/2001, (EK) Nr. 396/2005, (EK) Nr. 1069/2009, (EK) Nr. 1107/2009, (ES) Nr. 1151/2012, (ES) Nr. 652/2014, (ES) 2016/429 un (ES) 2016/2031, Padomes Regulas (EK) Nr. 1/2005 un (EK) Nr. 1099/2009 un Padomes Direktīvas 98/58/EK, 1999/74/EK, 2007/43/EK, 2008/119/EK un 2008/120/EK un atceļ Eiropas Parlamenta un Padomes Regulas (EK) Nr. 854/2004 un (EK) Nr. 882/2004, Padomes Direktīvas 89/608/EEK, 89/662/EEK, 90/425/EEK, 91/496/EEK, 96/23/EK, 96/93/EK un 97/78/EK un Padomes Lēmumu 92/438/EEK (Oficiālo kontroļu regula) (1), un jo īpaši tās 127. panta 2. punktu,

tā kā:

(1) Regula (ES) 2017/625 nosaka noteikumus par oficiālajām kontrolēm un citām kontroles darbībām, ko dalībvalstu kompetentās iestādes veic, lai pārliecinātos par atbilstību Savienības tiesību aktiem, cita starpā tādā jomā kā pārtikas nekaitīgums visos ražošanas, pārstrādes un izplatīšanas procesa posmos. Jo īpaši tajā ir paredzēts, ka noteiktus dzīvniekus un preces Savienībā ieved tikai no tādām trešajām valstīm vai to reģioniem, kas iekļauti Komisijas īpaši šim nolūkam izstrādātā sarakstā.

(2) Kas attiecas uz nosacījumiem noteiktu lietošanai pārtikā paredzētu dzīvnieku un preču sūtījumu ievešanai Savienībā no trešām valstīm vai to reģioniem, Regulu (ES) 2017/625 papildina Komisijas Deleģētā regula (ES) 2019/625 (2), lai panāktu, ka sūtījumi atbilst relevantajām prasībām, kas noteiktas Regulas (ES) 2017/625 1. panta 2. punkta a) apakšpunktā minētajos noteikumos (pārtikas nekaitīgums), vai prasībām, kas atzītas par tām vismaz līdzvērtīgām. Konkrētāk, minētā regula identificē lietošanai pārtikā paredzētus dzīvniekus un preces, uz kuriem attiecas prasība, ka tiem jābūt no tādas trešās valsts vai tās reģiona, kas saskaņā ar Regulas (ES) Nr. 2017/625 126. panta 2. punkta a) apakšpunktu norādīts sarakstā.

(3) Komisijas Īstenošanas regula (ES) 2019/626 (3) nosaka tādu trešo valstu vai to reģionu sarakstus, no kuriem atļauts Savienībā ievest dzīvniekus un preces, kas identificētas Deleģētās regulas (ES) 2019/625 3. pantā.

(4) Saskaņā ar Regulas (ES) 2017/625 127. pantu šie saraksti ietver tikai tādas trešās valstis vai to reģionus, kuri ir iesnieguši pienācīgus pierādījumus un garantijas par attiecīgo dzīvnieku un preču atbilstību Savienības tiesību aktu prasībām pārtikas nekaitīguma jomā.

(5) Eiropas Parlamenta un Padomes Regula (EK) Nr. 853/2004 (4) paredz, ka pārtikas apritē iesaistītajiem uzņēmējiem, kas no trešām valstīm vai to reģioniem importē dzīvnieku izcelsmes produktus, jānodrošina, ka nosūtītāja trešā valsts ir norādīta tādu trešo valstu sarakstā, no kurām ir atļauts attiecīgo produktu imports.

(6) Dzīvniekiem un precēm, ko Savienībā ieved no trešajām valstīm, līdztekus atbilstībai Savienības pārtikas un pārtikas nekaitīguma jomas tiesību aktu prasībām jāatbilst arī Savienības tiesību aktiem dzīvnieku veselības jomā. Lai to nodrošinātu, Eiropas Parlamenta un Padomes Regula (ES) 2016/429 (5) paredz, ka dalībvalstis noteiktus dzīvnieku, reproduktīvo produktu un dzīvnieku izcelsmes produktu sūtījumus ievest Savienībā no trešām valstīm vai to teritorijām atļauj tikai tad, ja šādas preces ir no kādas trešās valsts vai teritorijas, kura šajā nolūkā ir norādīta sarakstā.

(7) Komisijas Īstenošanas regula (ES) 2021/404 (6) nosaka tādu trešo valstu vai to reģionu sarakstus, no kuriem dzīvnieku veselības prasību kontekstā ir atļauts Savienībā ievest noteiktus dzīvniekus un preces saskaņā ar Regulas (ES) 2016/429 230. panta 1. punktā noteiktajiem kritērijiem un relevantajām Komisijas Deleģētās regulas (ES) 2020/692 (7) dzīvnieku veselības prasībām.

(8) Deleģētā regula (ES) 2020/692 no 2021. gada 21. aprīļa atceļ vairākus Komisijas aktus, ar ko noteikti tādu trešo valstu vai to reģionu saraksti, no kuriem atļauts Savienībā ievest noteiktu dzīvnieku, reproduktīvo produktu un dzīvnieku izcelsmes produktu sūtījumus. No šiem minētajiem sarakstiem tie saraksti, kas izveidoti pārtikas nekaitīguma prasību kontekstā, būtu jānosaka ar šo regulu, tai stājoties spēkā no 2021. gada 21. aprīļa.

(9) Tās trešās valstis vai to reģioni, no kuriem noteiktu dzīvnieku un preču sūtījumu ievešana Savienībā ir atļauta, jau ir sniegušas pienācīgus pierādījumus un garantijas, lai nodrošinātu, ka dzīvnieki un preces, kurus atļauts ievest Savienībā, atbilstu Deleģētās regulas (ES) 2019/625 4. panta a) līdz e) punkta prasībām. Tāpēc nav vajadzīgs atkārtoti novērtēt atbilstību šīm prasībām.

(10) Deleģētās regulas (ES) 2019/625 4. panta f) punkts paredz, ka attiecīgā gadījumā Komisijas apstiprinātas atlieku kontroles programmas esība, īstenošana un paziņošana ir priekšnoteikums tam, lai trešās valstis vai to reģionus varētu iekļaut Regulas (ES) 2017/625 126. panta 2. punkta a) apakšpunktā minētajā sarakstā. Komisijas Lēmums 2011/163/ES (8) nosaka tādu trešo valstu sarakstu, kuru atlieku kontroles programmu Komisija ir apstiprinājusi.

(11) Patlaban dažas valstis ir norādītas Īstenošanas regulā (ES) 2019/626 sarakstā attiecībā uz dzīvniekiem un precēm, attiecībā uz kuriem tās nav norādītas Lēmuma 2011/163/ES sarakstā, līdz ar to no tām nav atļauta šo dzīvnieku vai preču ievešana Savienībā. Šādas valstis neatbilst Deleģētās regulas (ES) 2019/625 4. panta f) punkta prasībām, tāpēc tās nebūtu jānorāda sarakstā šajā regulā.

(12) Ņemot vērā to, cik daudz grozījumu būtu nepieciešams, Īstenošanas regula (ES) 2019/626 būtu jāatceļ un jāaizstāj ar šo regulu.

(13) Tā kā Deleģētā Regula (ES) 2020/692 un Īstenošanas regula (ES) 2021/404 ir piemērojama no 2021. gada 21. aprīļa, arī šī regula būtu jāpiemēro no minētā datuma.

(14) Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Priekšmets un darbības joma Saskaņā ar Regulas (ES) 2017/625 126. panta 2. punkta a) apakšpunktu šī regula nosaka tādu trešo valstu vai to reģionu sarakstus, no kuriem ir atļauts Savienībā ievest lietošanai pārtikā paredzētu dzīvnieku un preču sūtījumus.

2. pants Definīcijas Šajā regulā piemēro šādas definīcijas: 1) “svaiga gaļa” ir Regulas (EK) Nr. 853/2004 I pielikuma 1.10. punktā definētā svaigā gaļa; 2) “gaļas izstrādājumi” ir Regulas (EK) Nr. 853/2004 I pielikuma 1.15. punktā definētie gaļas izstrādājumi; 3) “mājas nepārnadži” ir sugu Equus caballus un Equus asinus dzīvnieki un to krustojumi; 4) “savvaļas nepārnadži” ir dzīvnieki, kas pieder pie Hippotigris apakšģints; 5) “subprodukts” ir Regulas (EK) Nr. 853/2004 I pielikuma 1.11. punktā definētais subprodukts; 6) “gaļa” ir Regulas (EK) Nr. 853/2004 I pielikuma 1.1. punktā definētā gaļa; 7) “maltā gaļa” ir Regulas (EK) Nr. 853/2004 I pielikuma 1.13. punktā definētā maltā gaļa; 8) “mājputni” ir Regulas (EK) Nr. 853/2004 I pielikuma 1.3. punktā definētie mājputni; 9) “savvaļas zaķu dzimtas dzīvnieki” ir truši un zaķi, kas nav cilvēka turēti; 10) “[savvaļas] medījamie dzīvnieki” ir Regulas (EK) Nr. 853/2004 I pielikuma 1.5. punktā definētie savvaļas medījamie dzīvnieki; 11) “saimniecībā audzēti medījamie dzīvnieki” ir Regulas (EK) Nr. 853/2004 I pielikuma 1.6. punktā definētie saimniecībā audzētie medījamie dzīvnieki; 12) “olas” ir Regulas (EK) Nr. 853/2004 I pielikuma 5.1. punktā definētās olas; 13) “olu produkti” ir Regulas (EK) Nr. 853/2004 I pielikuma 7.3. punktā definētie olu produkti; 14) “gaļas produkti” ir Regulas (EK) Nr. 853/2004 I pielikuma 7.1. punktā definētie gaļas produkti; 15) “apstrādāti kuņģi, pūšļi un zarnas” ir Regulas (EK) Nr. 853/2004 I pielikuma 7.9. punktā definētie apstrādātie kuņģi, pūšļi un zarnas; 16) “apvalki” ir Deleģētās regulas (ES) Nr. 2020/692 2. panta otrās daļas 45. punktā definētie apvalki; 17) “kausēti dzīvnieku tauki” ir Regulas (EK) Nr. 853/2004 I pielikuma 7.5. punktā definētie kausētie dzīvnieku tauki; 18) “dradži” ir Regulas (EK) Nr. 853/2004 I pielikuma 7.6. punktā definētie dradži; 19) “gliemenes” ir Regulas (EK) Nr. 853/2004 I pielikuma 2.1. punktā definētās gliemenes; 20) “zivsaimniecības produkti” ir Regulas (EK) Nr. 853/2004 I pielikuma 3.1. punktā definētie zivsaimniecības [zvejniecības] produkti; 21) “svaigpiens” ir Regulas (EK) Nr. 853/2004 I pielikuma 4.1. punktā definētais svaigpiens; 22) “piena produkti” ir Regulas (EK) Nr. 853/2004 I pielikuma 7.2. punktā definētie piena produkti; 23) “jaunpiens” ir Regulas (EK) Nr. 853/2004 III pielikuma IX iedaļas 1. punktā definētais jaunpiens; 24) “produkti uz jaunpiena bāzes” ir Regulas (EK) Nr. 853/2004 III pielikuma IX iedaļas 2. punktā definētie produkti uz jaunpiena bāzes; 25) “varžu kājiņas” ir Regulas (EK) Nr. 853/2004 I pielikuma 6.1. punktā definētās varžu kājiņas, kā arī jebkuras citas no Ranidae dzimtas Pelophylax ģintij un Dicroglossidae dzimtas Limnonectes, Fejervarya un Hoplobatrachus ģintīm piederīgiem dzīvniekiem iegūtas varžu kājiņas; 26) “gliemeži” ir Regulas (EK) Nr. 853/2004 I pielikuma 6.2. punktā definētie gliemeži un jebkuri citi Helicidae, Hygromiidae vai Sphincterochilidae dzimtām piederīgi gliemeži; 27) “želatīns” ir Regulas (EK) Nr. 853/2004 I pielikuma 7.7. punktā definētais želatīns; 28) “kolagēns” ir Regulas (EK) Nr. 853/2004 I pielikuma 7.8. punktā definētais kolagēns; 29) “medus” ir Eiropas Parlamenta un Padomes Regulas (ES) Nr. 1308/2013 (9) II pielikuma IX daļas 1. punktā definētais medus; 30) “biškopības produkti” ir Regulas (ES) Nr. 1308/2013 II pielikuma IX daļas 2. punktā definētie biškopības produkti; 31) “rāpuļu gaļa” ir Deleģētās regulas (ES) 2019/625 2. panta 16. punktā definētā rāpuļu gaļa; 32) “kukaiņi” ir Deleģētās regulas (ES) 2019/625 2. panta 17. punktā definētie kukaiņi; 33) “diennakti vecs cālis” ir Deleģētās regulas (ES) 2020/692 2. panta 19. punktā definētais diennakti vecais cālis; 34) “inkubējamas olas” ir Regulas (ES) 2016/429 4. panta 44. punktā definētās inkubējamās olas; 35) “vaislas mājputni” ir Deleģētās regulas (ES) 2020/692 2. panta 17. punktā definētie vaislas mājputni; 36) “produktīvie mājputni” ir Deleģētās regulas (ES) 2020/692 2. panta 18. punktā definētie produktīvie mājputni; 37) “nokaušanai paredzēti dzīvnieki” ir Deleģētās regulas (ES) 2020/692 2. panta 13. punktā definētie nokaušanai paredzētie dzīvnieki.

3. pants Tādu trešo valstu vai to reģionu saraksts, no kuriem atļauts Savienībā ievest svaigas nagaiņu gaļas (izņemot nepārnadžu gaļu) un šādas gaļas izstrādājumu sūtījumus Lietošanai pārtikā paredzētas svaigas nagaiņu gaļas (izņemot nepārnadžu gaļu) un šādas gaļas izstrādājumu sūtījumus ievest Savienībā atļauj tikai tad, ja tie ir no tādām trešajām valstīm vai to reģioniem, no kuriem saskaņā ar Īstenošanas regulas (ES) 2021/404 XIII pielikumu ir atļauta ievešana Savienībā un kuri norādīti Lēmuma 2011/163/ES sarakstā.

4. pants Tādu trešo valstu saraksts, no kurām atļauts Savienībā ievest svaigas mājas nepārnadžu gaļas (izņemot maltu gaļu) un šādas gaļas izstrādājumu sūtījumus Lietošanai pārtikā paredzētas svaigas mājas nepārnadžu gaļas (izņemot maltu gaļu) un šādas gaļas izstrādājumu sūtījumus ievest Savienībā atļauj tikai tad, ja tie ir no I pielikuma sarakstā norādītajām trešajām valstīm.

5. pants Tādu trešo valstu saraksts, no kurām atļauts Savienībā ievest svaigas savvaļas nepārnadžu gaļas (izņemot subproduktus un maltu gaļu) un šādas gaļas izstrādājumu sūtījumus Lietošanai pārtikā paredzētas svaigas savvaļas nepārnadžu gaļas (izņemot subproduktus un maltu gaļu) un šādas gaļas izstrādājumu sūtījumus ievest Savienībā atļauj tikai tad, ja tie ir no II pielikuma sarakstā norādītajām trešajām valstīm.

6. pants Tādu trešo valstu vai to reģionu saraksts, no kuriem atļauts Savienībā ievest svaigas mājputnu, skrējējputnu un savvaļas medījamo putnu gaļas un mājputnu gaļas izstrādājumu sūtījumus Lietošanai pārtikā paredzētas svaigas mājputnu, skrējējputnu un savvaļas medījamo putnu gaļas un mājputnu gaļas izstrādājumu sūtījumus ievest Savienībā atļauj tikai tad, ja tie ir no tādām trešajām valstīm vai to reģioniem, no kuriem saskaņā ar Īstenošanas regulas (ES) 2021/404 XIV pielikumu ir atļauta ievešana Savienībā un kuri norādīti Lēmuma 2011/163/ES sarakstā. Tādus lietošanai pārtikā paredzētas svaigas savvaļas medījamo putnu gaļas sūtījumus no III pielikuma sarakstā norādītām valstīm, kuros ir neplūkti un neķidāti putni, ievest Savienībā atļauj tikai tad, ja tos transportē ar lidmašīnu.

7. pants Tādu trešo valstu vai to reģionu saraksts, no kuriem atļauts Savienībā ievest olu un olu produktu sūtījumus Lietošanai pārtikā paredzētu olu un olu produktu sūtījumus ievest Savienībā atļauj tikai tad, ja tie ir no tādām trešajām valstīm vai to reģioniem, no kuriem saskaņā ar Īstenošanas regulas (ES) 2021/404 XIX pielikumu ir atļauta ievešana Savienībā un kuri attiecībā uz olām norādīti Lēmuma 2011/163/ES sarakstā. Tādu olu sūtījumus, kuras paredzēts laist tirgū kā A klases olas atbilstoši Komisijas Regulas (EK) Nr. 589/2008 (10) 2. panta kritērijiem, ievest Savienībā atļauj tikai tad, ja tie ir no trešajām valstīm, kas norādītas IV pielikuma sarakstā, lai saskaņā ar Eiropas Parlamenta un Padomes Regulas (EK) Nr. 2160/2003 (11) 10. panta 6. punktu izpildītu prasības par salmonellu kontroli.

8. pants Tādu trešo valstu saraksts, no kurām atļauts Savienībā ievest svaigas saimniecībā audzētu trušu gaļas un svaigas savvaļas zaķu dzimtas dzīvnieku gaļas sūtījumus, kas nesatur subproduktus, izņemot nedīrātus savvaļas zaķu dzimtas dzīvniekus ar neizņemtām iekšām Lietošanai pārtikā paredzētas svaigas saimniecībā audzētu trušu un savvaļas zaķu dzimtas dzīvnieku gaļas sūtījumus, kas nesatur subproduktus, izņemot nedīrātus savvaļas zaķu dzimtas dzīvniekus ar neizņemtām iekšām, ievest Savienībā atļauj tikai tad, ja tie ir no V pielikuma sarakstā norādītajām trešajām valstīm.

9. pants Tādu trešo valstu saraksts, no kurām atļauts Savienībā ievest svaigas savvaļas sauszemes zīdītāju (kas nav nagaiņi un zaķu dzimtas dzīvnieki) gaļas sūtījumus, kuri nesatur subproduktus Lietošanai pārtikā paredzētas svaigas savvaļas sauszemes zīdītāju (kas nav nagaiņi un zaķu dzimtas dzīvnieki) gaļas sūtījumus, kuri nesatur subproduktus, ievest Savienībā atļauj tikai tad, ja tie ir no VI pielikuma sarakstā norādītajām trešajām valstīm.

10. pants Tādu trešo valstu vai to reģionu saraksts, no kuriem atļauts Savienībā ievest gaļas produktu sūtījumus, tai skaitā kausētus dzīvnieku taukus, dradžus, gaļas ekstraktus, un apstrādātus kuņģus, pūšļus un zarnas, bet izņemot apvalkus Sūtījumus, kuros ir tādi lietošanai pārtikā paredzēti gaļas produkti, tai skaitā kausēti dzīvnieku tauki, dradži, gaļas ekstrakti un apstrādāti kuņģi, pūšļi un zarnas (bet ne apvalki), kuri iegūti no zaķu dzimtas dzīvniekiem un nepārnadžiem, kā arī savvaļas sauszemes zīdītājiem, kas nav nagaiņi un zaķu dzimtas dzīvnieki, ievest Savienībā atļauj tikai tad, ja tie ir no VII pielikuma sarakstā norādītajām trešajām valstīm. Sūtījumus, kuros ir tādi lietošanai pārtikā paredzēti gaļas produkti, tai skaitā kausēti dzīvnieku tauki, dradži, gaļas ekstrakti un apstrādāti kuņģi, pūšļi un zarnas (bet ne apvalki), kuri iegūti no citām, nevis pirmajā daļā minētajām sugām, ievest Savienībā atļauj tikai tad, ja tie ir no tādām trešajām valstīm vai to reģioniem, no kuriem saskaņā ar Īstenošanas regulas (ES) 2021/404 XV pielikumu ir atļauta ievešana Savienībā un kuri norādīti Lēmuma 2011/163/ES sarakstā.

11. pants Tādu trešo valstu vai to reģionu saraksts, no kuriem atļauts Savienībā ievest apvalku sūtījumus Lietošanai pārtikā paredzētu apvalku sūtījumus ievest Savienībā atļauj tikai tad, ja tie ir no tādām trešajām valstīm vai to reģioniem, no kuriem saskaņā ar Īstenošanas regulas (ES) 2021/404 XVI pielikumu ir atļauta ievešana Savienībā un kuri attiecībā uz apvalkiem norādīti Lēmuma 2011/163/ES sarakstā.

12. pants Tādu trešo valstu vai to reģionu saraksts, no kuriem atļauts Savienībā ievest dzīvu, atdzesētu, saldētu vai apstrādātu gliemeņu, adatādaiņu, tunikātu un jūras gliemežu sūtījumus Lietošanai pārtikā paredzētu dzīvu, atdzesētu, saldētu vai apstrādātu gliemeņu, adatādaiņu, tunikātu un jūras gliemežu sūtījumus ievest Savienībā atļauj tikai tad, ja tie ir no VIII pielikuma sarakstā norādītajām trešajām valstīm vai to reģioniem. Tomēr lietošanai pārtikā paredzētus ķemmīšgliemeņu (kas nav akvakultūras dzīvnieki) slēdzējmuskuļus, kuri pilnībā atdalīti no iekšējiem orgāniem un gonādām, ievest Savienībā ir atļauts arī no trešām valstīm, kas minētajā sarakstā nav norādītas.

13. pants Tādu trešo valstu vai to reģionu saraksts, no kuriem atļauts Savienībā ievest noteiktu zivsaimniecības produktu sūtījumus Lietošanai pārtikā paredzētu zivsaimniecības produktu sūtījumus ievest Savienībā atļauj tikai tad, ja tie ir no IX pielikuma sarakstā norādītajām trešajām valstīm vai to reģioniem. Tas neattiecas uz tādu dzīvnieku un preču sūtījumiem, uz ko attiecas 12. pants.

14. pants Tādu trešo valstu saraksts, no kurām atļauts Savienībā ievest svaigpiena, jaunpiena un produktu uz jaunpiena bāzes, kā arī nepārnadžu piena produktu sūtījumus Lietošanai pārtikā paredzēta svaigpiena, jaunpiena un produktu uz jaunpiena bāzes, kā arī nepārnadžu piena produktu sūtījumus ievest Savienībā atļauj tikai tad, ja tie ir no X pielikuma sarakstā norādītajām trešajām valstīm.

15. pants Tādu trešo valstu vai to reģionu saraksts, no kuriem atļauts Savienībā ievest svaigpiena, jaunpiena, produktu uz jaunpiena bāzes un piena produktu, kam netiek prasīta specifiska risku mazinoša apstrāde pret mutes un nagu sērgu, sūtījumus Sūtījumus, kuros ir lietošanai pārtikā paredzēts svaigpiens, jaunpiens, produkti uz jaunpiena bāzes un piena produkti, kam netiek prasīta specifiska risku mazinoša apstrāde pret mutes un nagu sērgu, ievest Savienībā atļauj tikai tad, ja tie ir no tādām trešajām valstīm vai to reģioniem, no kuriem saskaņā ar Īstenošanas regulas (ES) 2021/404 XVII pielikumu ir atļauta ievešana Savienībā un kuri attiecībā uz pienu norādīti Lēmuma 2011/163/ES sarakstā.

16. pants Tādu trešo valstu vai to reģionu saraksts, no kuriem atļauts Savienībā ievest tādu piena produktu, kam tiek prasīta specifiska risku mazinoša apstrāde pret mutes un nagu sērgu, sūtījumus Sūtījumus, kuros ir lietošanai pārtikā paredzēti piena produkti, kam tiek prasīta specifiska risku mazinoša apstrāde pret mutes un nagu sērgu, ievest Savienībā atļauj tikai tad, ja tie ir no tādām trešajām valstīm vai to reģioniem, no kuriem saskaņā ar Īstenošanas regulas (ES) 2021/404 XVIII pielikumu ir atļauta ievešana Savienībā un kuri attiecībā uz pienu norādīti Lēmuma 2011/163/ES sarakstā.

17. pants Tādu trešo valstu vai to reģionu saraksts, no kuriem atļauts Savienībā ievest varžu kājiņu un gliemežu sūtījumus Lietošanai pārtikā paredzētu varžu kājiņu un gliemežu sūtījumus ievest Savienībā atļauj tikai tad, ja tie ir no XI pielikuma sarakstā norādītajām trešajām valstīm vai to reģioniem.

18. pants Tādu trešo valstu vai to reģionu saraksts, no kuriem atļauts Savienībā ievest želatīna un kolagēna sūtījumus 1. Sūtījumus, kuros ir lietošanai pārtikā paredzēts želatīns un kolagēns, kas iegūts no liellopiem, aitām, kazām, cūkām un nepārnadžiem, ievest Savienībā atļauj tikai tad, ja tie ir no XII pielikuma sarakstā norādītajām trešajām valstīm vai to reģioniem. 2. Sūtījumus, kuros ir lietošanai pārtikā paredzēts želatīns un kolagēns, kas iegūts no mājputniem, ievest Savienībā atļauj tikai tad, ja tie ir no XIII pielikuma sarakstā norādītajām trešajām valstīm. 3. Sūtījumus, kuros ir lietošanai pārtikā paredzēts želatīns un kolagēns, kas iegūts no zivsaimniecības produktiem, ievest Savienībā atļauj tikai tad, ja tie ir no IX pielikuma sarakstā norādītajām trešajām valstīm vai to reģioniem. 4. Sūtījumus, kuros ir lietošanai pārtikā paredzēts želatīns un kolagēns, kas iegūts no zaķu dzimtas dzīvniekiem, ievest Savienībā atļauj tikai tad, ja tie ir no V pielikuma sarakstā norādītajām trešajām valstīm. 5. Sūtījumus, kuros ir lietošanai pārtikā paredzēts želatīns un kolagēns, kas iegūts no savvaļas sauszemes zīdītājiem, kuri nav nagaiņi un zaķu dzimtas dzīvnieki, ievest Savienībā atļauj tikai tad, ja tie ir no VI pielikuma sarakstā norādītajām trešajām valstīm.

19. pants Tādu trešo valstu vai to reģionu saraksts, no kuriem atļauts Savienībā ievest želatīna un kolagēna ražošanai paredzētu izejvielu sūtījumus 1. Sūtījumus, kuros ir želatīna un kolagēna ražošanai paredzētas izejvielas, kas iegūtas no liellopiem, aitām, kazām un cūkām un paredzētas lietošanai pārtikā, ievest Savienībā atļauj tikai tad, ja tie ir no tādām trešajām valstīm vai to reģioniem, no kuriem saskaņā ar Īstenošanas regulas (ES) 2021/404 XIII pielikumu ir atļauta svaigas noteiktu nagaiņu sugu gaļas sūtījumu ievešana Savienībā. 2. Sūtījumus, kuros ir želatīna un kolagēna ražošanai paredzētas izejvielas, kas iegūtas no nepārnadžiem un paredzētas lietošanai pārtikā, ievest Savienībā atļauj tikai tad, ja tie ir no tādām trešajām valstīm, kuras attiecībā uz mājas nepārnadžiem norādītas I pielikuma sarakstā vai – attiecībā uz savvaļas nepārnadžiem – II pielikuma sarakstā. 3. Sūtījumus, kuros ir želatīna un kolagēna ražošanai paredzētas izejvielas, kas iegūtas no mājputniem un paredzētas lietošanai pārtikā, ievest Savienībā atļauj tikai tad, ja tie ir no tādām trešajām valstīm vai to reģioniem, no kuriem saskaņā ar Īstenošanas regulas (ES) 2021/404 XIV pielikumu ir atļauta svaigas attiecīgo sugu gaļas sūtījumu ievešana Savienībā. 4. Sūtījumus, kuros ir želatīna un kolagēna ražošanai paredzētas izejvielas, kas iegūtas no zivsaimniecības produktiem un paredzētas lietošanai pārtikā, ievest Savienībā atļauj tikai tad, ja tie ir no IX pielikuma sarakstā norādītajām trešajām valstīm vai to reģioniem. 5. Sūtījumus, kuros ir želatīna un kolagēna ražošanai paredzētas izejvielas, kas iegūtas no zaķu dzimtas dzīvniekiem un paredzētas lietošanai pārtikā, ievest Savienībā atļauj tikai tad, ja tie ir no V pielikuma sarakstā norādītajām trešajām valstīm. 6. Sūtījumus, kuros ir želatīna un kolagēna ražošanai paredzētas izejvielas, kas iegūtas no savvaļas sauszemes zīdītājiem, kuri nav nagaiņi un zaķu dzimtas dzīvnieki, un paredzētas lietošanai pārtikā, ievest Savienībā atļauj tikai tad, ja tie ir no VI pielikuma sarakstā norādītām trešajām valstīm.

20. pants Tādu trešo valstu vai to reģionu saraksts, no kuriem atļauts Savienībā ievest apstrādātu želatīna un kolagēna ražošanai paredzētu izejvielu sūtījumus 1. Sūtījumus, kuros ir apstrādātas želatīna un kolagēna ražošanai paredzētas izejvielas, kas iegūtas no liellopiem, aitām, kazām, cūkām un nepārnadžiem un paredzētas lietošanai pārtikā, ievest Savienībā atļauj tikai tad, ja tie ir no XII pielikuma sarakstā norādītajām trešajām valstīm vai to reģioniem. 2. Sūtījumus, kuros ir apstrādātas želatīna un kolagēna ražošanai paredzētas izejvielas, kas iegūtas no mājputniem un paredzētas lietošanai pārtikā, ievest Savienībā atļauj tikai tad, ja tie ir no XIII pielikuma sarakstā norādītajām trešajām valstīm. 3. Sūtījumus, kuros ir apstrādātas želatīna un kolagēna ražošanai paredzētas izejvielas, kas iegūtas no zivsaimniecības produktiem un paredzētas lietošanai pārtikā, ievest Savienībā atļauj tikai tad, ja tie ir no tādām trešajām valstīm vai to reģioniem, kuri norādīti IX pielikuma sarakstā. 4. Sūtījumus, kuros ir apstrādātas želatīna un kolagēna ražošanai paredzētas izejvielas, kas iegūtas no zaķu dzimtas dzīvniekiem un paredzētas lietošanai pārtikā, ievest Savienībā atļauj tikai tad, ja tie ir no V pielikuma sarakstā norādītajām trešajām valstīm. 5. Sūtījumus, kuros ir apstrādātas želatīna un kolagēna ražošanai paredzētas izejvielas, kas iegūtas no savvaļas sauszemes zīdītājiem, kuri nav nagaiņi un zaķu dzimtas dzīvnieki, un paredzētas lietošanai pārtikā, ievest Savienībā atļauj tikai tad, ja tie ir no VI pielikuma sarakstā norādītām trešajām valstīm. 6. Sūtījumus, kuros ir apstrādātas želatīna un kolagēna ražošanai paredzētas izejvielas, kas minētas Regulas (EK) Nr. 853/2004 III pielikuma XIV sadaļas I nodaļas 4. punkta b) apakšpunkta iii) punktā, ievest Savienībā atļauj tikai tad, ja tie ir no tādām trešajām valstīm vai to reģioniem, no kuriem saskaņā ar šīs regulas 19. pantu ir atļauts Savienībā ievest no šādām precēm iegūtu apstrādātu izejvielu sūtījumus.

21. pants Tādu trešo valstu saraksts, no kurām atļauts Savienībā ievest medus un citu biškopības produktu sūtījumus Lietošanai pārtikā paredzēta medus un citu biškopības produktu sūtījumus ievest Savienībā atļauj tikai tad, ja tie ir no trešajām valstīm, kas attiecībā uz medu norādītas Lēmuma 2011/163/ES sarakstā.

22. pants Tādu trešo valstu vai to reģionu saraksts, no kuriem atļauts Savienībā ievest noteiktu ļoti rafinētu produktu sūtījumus Lietošanai pārtikā paredzēta ļoti rafinēta hondroitīna sulfāta, hialuronskābes, citu skrimšļu hidrolīzes produktu, hitozāna, glikozamīna, renīna, zivju līmes un aminoskābju sūtījumus ievest Savienībā atļauj tikai tad, ja tie ir no šādām trešajām valstīm vai to reģioniem: a) attiecībā uz ļoti rafinētiem produktiem, kas iegūti no nagaiņiem, – no XII pielikuma sarakstā norādītajām trešajām valstīm vai to reģioniem; b) attiecībā uz ļoti rafinētiem produktiem, kas iegūti no zivsaimniecības produktiem, – no IX pielikuma sarakstā norādītajām trešajām valstīm vai to reģioniem; c) attiecībā uz ļoti rafinētiem produktiem, kas iegūti no mājputniem, – no XIII pielikuma sarakstā norādītajām trešajām valstīm vai to reģioniem.

23. pants Tādu trešo valstu saraksts, no kurām atļauts Savienībā ievest rāpuļu gaļas sūtījumus Lietošanai pārtikā paredzētas rāpuļu gaļas sūtījumus ievest Savienībā atļauj tikai tad, ja tie ir no XIV pielikuma sarakstā norādītajām trešajām valstīm.

24. pants Tādu trešo valstu saraksts, no kurām atļauts Savienībā ievest kukaiņu sūtījumus Lietošanai pārtikā paredzētu kukaiņu sūtījumus ievest Savienībā atļauj tikai tad, ja šādu pārtikas produktu izcelsme ir XV pielikuma sarakstā norādītajās trešajās valstīs un tie ir nosūtīti no šādām valstīm.

25. pants Tādu trešo valstu vai to reģionu saraksts, no kuriem atļauts Savienībā ievest citu dzīvnieku izcelsmes produktu sūtījumus Tādu lietošanai pārtikā paredzētu dzīvnieku izcelsmes produktu sūtījumus, kas nav 3. līdz 24. pantā minētie produkti, ievest Savienībā atļauj tikai tad, ja tie ir no šādām trešajām valstīm vai to reģioniem: a) ja produkti iegūti no mājas nagaiņiem, kas nav mājas nepārnadži, – no tādām trešajām valstīm vai to reģioniem, no kuriem saskaņā ar Īstenošanas regulas (ES) 2021/404 XIII pielikumu ir atļauta svaigas mājas nagaiņu gaļas ievešana Savienībā un kuri attiecīgā gadījumā norādīti Lēmuma 2011/163/ES sarakstā; b) ja produkti iegūti no mājas nepārnadžiem, – no I pielikuma sarakstā norādītajām trešajām valstīm; c) ja produkti iegūti no mājputniem, – no tādām trešajām valstīm vai to reģioniem, no kuriem saskaņā ar Īstenošanas regulas (ES) 2021/404 XIV pielikumu ir atļauta svaigas mājputnu gaļas ievešana Savienībā un kuri attiecīgā gadījumā norādīti Lēmuma 2011/163/ES sarakstā; d) ja produkti iegūti no zivsaimniecības produktiem, – no IX pielikuma sarakstā norādītajām trešajām valstīm vai to reģioniem; e) ja produkti iegūti no zaķu dzimtas dzīvniekiem, – no V pielikuma sarakstā norādītajām trešajām valstīm; f) ja produkti iegūti no savvaļas sauszemes dzīvniekiem, kas nav nagaiņi un zaķu dzimtas dzīvnieki, – no VI pielikuma sarakstā norādītajām trešajām valstīm; g) ja produkti iegūti no vairāk nekā vienas sugas dzīvniekiem, – no tādām trešajām valstīm vai to reģioniem, kuras attiecībā uz katru sugu, no kurām produkti iegūti, ir norādītas sarakstā saskaņā ar a) līdz e) apakšpunktu.

26. pants Tādu trešo valstu saraksts, no kurām atļauts Savienībā ievest dzīvu Gallus gallus sugu mājputnu un to inkubējamu olu, kā arī dzīvu tītaru un to inkubējamu olu sūtījumus Neskarot sarakstus, kas dzīvnieku veselības prasību kontekstā izveidoti Īstenošanas regulas (ES) 2021/404 V pielikumā, dzīvu Gallus gallus sugas mājputn un to inkubējamu olu, kā arī dzīvu tītaru un to inkubējamu olu sūtījumus ievest Savienībā atļauj tikai tad, ja tie ir no XVI pielikuma sarakstā minētajām trešajām valstīm. Šā panta pirmajā daļā noteikto prasību par norādīšanu sarakstā nepiemēro atsevišķiem sūtījumiem, kuros ir mazāk nekā 20 dzīvu mājputnu (kas nav skrējējputni), to inkubējamu olu un diennakti vecu cāļu un tad, ja sūtījums paredzēts dzīvu mājputnu primārai ražošanai pašu patēriņam vai ja ražotājs nelielā daudzumā pats piegādā pamatproduktus, kā minēts Regulas (EK) Nr. 2160/2003 1. panta 3. punktā.

27. pants Atcelšana Īstenošanas regula (ES) 2019/626 tiek atcelta. Atsauces uz atcelto īstenošanas regulu uzskata par atsaucēm uz šo regulu, un tās lasa saskaņā ar atbilstības tabulu XVII pielikumā.

28. pants Stāšanās spēkā un piemērošana Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. To piemēro no 2021. gada 21. aprīļa.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 24. martā Komisijas vārdā – priekšsēdētāja Ursula VON DER LEYEN

(1) OV L 95, 7.4.2017., 1. lpp.

(2) Komisijas Deleģētā regula (ES) 2019/625 (2019. gada 4. marts), ar ko attiecībā uz prasībām par lietošanai pārtikā paredzētu noteiktu dzīvnieku un preču sūtījumu ievešanu Savienībā papildina Eiropas Parlamenta un Padomes Regulu (ES) 2017/625 (OV L 131, 17.5.2019., 18. lpp.).

(3) Komisijas Īstenošanas regula (ES) 2019/626 (2019. gada 5. marts) par trešo valstu vai to reģionu sarakstiem, no kuriem atļauts ievest Eiropas Savienībā lietošanai pārtikā paredzētus konkrētus dzīvniekus un preces, un ar ko attiecībā uz šiem sarakstiem groza Īstenošanas regulu (ES) 2016/759 (OV L 131, 17.5.2019., 31. lpp.).

(4) Eiropas Parlamenta un Padomes Regula (EK) Nr. 853/2004 (2004. gada 29. aprīlis), ar ko nosaka īpašus higiēnas noteikumus attiecībā uz dzīvnieku izcelsmes pārtiku (OV L 139, 30.4.2004., 55. lpp.).

(5) Eiropas Parlamenta un Padomes Regula (ES) 2016/429 (2016. gada 9. marts) par pārnēsājamām dzīvnieku slimībām un ar ko groza un atceļ konkrētus aktus dzīvnieku veselības jomā (“Dzīvnieku veselības tiesību akts”) (OV L 84, 31.3.2016., 1. lpp.).

(6) Komisijas Īstenošanas regula (ES) 2021/404 (2021. gada 24. marts), ar ko nosaka tādu trešo valstu, teritoriju vai to daļu sarakstus, no kurām saskaņā ar Eiropas Parlamenta un Padomes Regulu (ES) 2016/429 atļauts Savienībā ievest dzīvniekus, reproduktīvos produktus un dzīvnieku izcelsmes produktus (skatīt šā Oficiālā Vēstneša 1. lappusi).

(7) Komisijas Deleģētā regula (ES) 2020/692 (2020. gada 30. janvāris), ar ko attiecībā uz noteikumiem par noteiktu dzīvnieku, reproduktīvo produktu un dzīvnieku izcelsmes produktu sūtījumu ievešanu Savienībā, to pārvietošanu un rīkošanos ar tiem pēc ievešanas papildina Eiropas Parlamenta un Padomes Regulu (ES) 2016/429 (OV L 174, 3.6.2020., 379. lpp.).

(8) Komisijas Lēmums 2011/163/ES (2011. gada 16. marts), ar ko apstiprina plānus, ko saskaņā ar Padomes Direktīvas 96/23/EK 29. pantu iesniegušas trešās valstis (OV L 70, 17.3.2011., 40. lpp.).

(9) Eiropas Parlamenta un Padomes Regula (ES) Nr. 1308/2013 (2013. gada 17. decembris), ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (OV L 347, 20.12.2013., 671. lpp.).

(10) Komisijas Regula (EK) Nr. 589/2008 (2008. gada 23. jūnijs), ar ko nosaka sīki izstrādātus noteikumus Padomes Regulas (EK) Nr. 1234/2007 īstenošanai attiecībā uz olu tirdzniecības standartiem (OV L 163, 24.6.2008., 6. lpp.).

(11) Eiropas Parlamenta un Padomes Regula (EK) Nr. 2160/2003 (2003. gada 17. novembris) par salmonellas un dažu citu pārtikā sastopamu zoonozes īpašu izraisītāju kontroli (OV L 325, 12.12.2003., 1. lpp.).